b'\n_START_ARTICLE_\nBarelvi\n_START_PARAGRAPH_\nBarelvi eller barelwi er en retning innen sunni-islam. Den har sitt navn etter byen Bareilly i Uttar Pradesh i India, der grunnleggeren Ahmad Riza Khan hadde sitt virke. Med r\xc3\xb8tter i sufisme, begynte bevegelsen ta form p\xc3\xa5 1880-tallet. Barelvi er en av de mest utbredte retningene innen islam i S\xc3\xb8r-Asia, og er dominerende blant muslimer av pakistansk opphav i Norge. Tilhengerne av denne retningen omtaler den gjerne som Ahl-e Sunnat. Anatol Lieven har beskrevet Barelvi-retningen som en folkelig form for islam som s\xc3\xa6rpreges av en tro p\xc3\xa5 at helgener kan g\xc3\xa5 i forb\xc3\xb8nn for menneskene hos Gud, tro p\xc3\xa5 mirakler utf\xc3\xb8rt av helgener, og dyrkelse av helgengraver og lokale tradisjoner forbundet med helgenene.'